b'\n_START_ARTICLE_\nGotlando komunikatas\n_START_PARAGRAPH_\nGotlando komunikatas\xc2\xa0\xe2\x80\x93 1989\xc2\xa0m. rugpj\xc5\xab\xc4\x8dio 6 d. Gotlande (\xc5\xa0vedija), Kathamarsvike Lietuvos ir i\xc5\xa1eivijos pasira\xc5\xa1ytas dokumentas, kuriame teigiama, jog \xe2\x80\x9eVis\xc5\xb3 pasaulio lietuvi\xc5\xb3 gyvybinis tikslas yra nepriklausomos Lietuvos valstyb\xc4\x97s atk\xc5\xabrimas\xe2\x80\x9c._NEWLINE_Komunikatas pasira\xc5\xa1ytas baigiantis XXXVI Europos lietuvi\xc5\xb3 studij\xc5\xb3 savaitei. Susitikime, organizuotame ir finansuotame Vyriausiojo Lietuvos i\xc5\xa1laisvinimo komiteto (VLIK), dalyvavo apie 150 \xc5\xbemoni\xc5\xb3. Planuota pakviesti ir tuometin\xc4\xaf LKP CK pirm\xc4\x85j\xc4\xaf sekretori\xc5\xb3 Algird\xc4\x85 Brazausk\xc4\x85. Dokumento tekst\xc4\x85 pareng\xc4\x97 Jonas Pajaujis, redagavo Antanas Bura\xc4\x8das. Dokument\xc4\x85 pasira\xc5\xa1\xc4\x97 Kazys Bobelis, A. Bura\xc4\x8das, \xc4\x8ceslovas Kudaba, Vytautas Landsbergis, Pasaulio lietuvi\xc5\xb3 bendruomen\xc4\x97s Valdybos pirminink\xc4\x97 Irena Luko\xc5\xa1evi\xc4\x8dien\xc4\x97, Kazimieras Motieka, Antanas Terleckas ir Justas Vincas Paleckis, tuometinis LKP CK Ideologinio skyriaus ved\xc4\x97jas. Pastarasis pasira\xc5\xa1ymo metu abejojo, ar gali tai daryti be LKP leidimo, bijojo nepatogion pad\xc4\x97tin pastatyti A. Brazausk\xc4\x85._NEWLINE_Nesutariama, kiek komunikato egzempliori\xc5\xb3 buvo pasira\xc5\xa1yta. K. Bobelio nuomone buvo du egzemplioriai, kuri\xc5\xb3 vienas liko pas j\xc4\xaf, kitas\xc2\xa0\xe2\x80\x93 pas A. Bura\xc4\x8d\xc4\x85. J. V. Paleckio teigimu egzempliori\xc5\xb3 buvo tiek, kiek pasira\xc5\xa1iusi\xc5\xb3j\xc5\xb3._NEWLINE_Gotlando komunikato pagrindu Europos Parlamentas pri\xc4\x97m\xc4\x97 kelias rezoliucijas. Po komunikato pasira\xc5\xa1ymo A. Bura\xc4\x8das, Viktoras Petkus ir kiti prad\xc4\x97jo bendrauti su VLIK. Komunikat\xc4\x85 kritikavo \xe2\x80\x9ePravda\xe2\x80\x9c, \xe2\x80\x9eSovetskaja Rosija\xe2\x80\x9c ir kiti Maskvos laikra\xc5\xa1\xc4\x8diai, i\xc5\xa1 TSKP pa\xc5\xa1alintas J. V. Paleckis.\n_START_SECTION_\nPrie\xc5\xa1istor\xc4\x97\n_START_PARAGRAPH_\n1979\xc2\xa0m. rugpj\xc5\xab\xc4\x8dio 23 d. Pabaltijo valstybi\xc5\xb3 patriotai ir antisovietiniai veik\xc4\x97jai pasira\xc5\xa1\xc4\x97 45 pabaltijie\xc4\x8di\xc5\xb3 memorandum\xc4\x85, protesto parei\xc5\xa1kim\xc4\x85 prie\xc5\xa1 Molotovo-Ribentropo pakt\xc4\x85, kur\xc4\xaf adresavo JTO Generaliniam Sekretoriui Kurtui Valdheimui. Memorandumu pasiekta tai, kad 1983\xc2\xa0m. sausio 13 d. Europos Parlamentas pri\xc4\x97m\xc4\x97 rezoliucij\xc4\x85 d\xc4\x97l pad\xc4\x97ties Lietuvoje, smerkian\xc4\x8di\xc4\x85 TSRS \xc4\xafvykdyt\xc4\x85 nepriklausom\xc5\xb3 Pabaltijo valstybi\xc5\xb3 okupacij\xc4\x85 ir aneksij\xc4\x85._NEWLINE_1989\xc2\xa0m. kovo 11 d. Vird\xc5\xbeinijoje (JAV) Pasaulio lietuvi\xc5\xb3 bendruomen\xc4\x97s ir VLIK susitikime V. Bieliauskas ir K. Bobelis pasira\xc5\xa1\xc4\x97 akt\xc4\x85, teigiant\xc4\xaf, kad organizacij\xc5\xb3 tikslas yra suvereni Lietuvos valstyb\xc4\x97.\n_START_SECTION_\nVertinimas\n_START_PARAGRAPH_\n2004\xc2\xa0m. gegu\xc5\xbe\xc4\x97s 6 d. Seime surengtoje konferencijoje \xe2\x80\x9eNacionalinio susitarimo galimyb\xc4\x97s Gotlando komunikato \xc5\xa1viesoje\xe2\x80\x9c \xc4\x8ceslovas Jur\xc5\xa1\xc4\x97nas ir Vytenis Andriukaitis pa\xc5\xbeym\xc4\x97jo, jog komunikatu buvo parodytas konfrontuojan\xc4\x8di\xc5\xb3 Lietuvos politini\xc5\xb3 j\xc4\x97g\xc5\xb3 susitarimas. K. Motieka i\xc5\xa1skirtiniu bruo\xc5\xbeu pavadino J. V. Paleckio para\xc5\xa1\xc4\x85, rei\xc5\xa1kus\xc4\xaf, kad LKP neprie\xc5\xa1tarauja Lietuvos nepriklausomybei. Konferencijos metu A. Terleckas neig\xc4\x97 komunikato pasira\xc5\xa1ymo metu buvus nacionalin\xc4\xaf susitarim\xc4\x85: buvo trukdoma A. Terlecko kelion\xc4\x97 \xc4\xaf Gotland\xc4\x85, tarp dalyvi\xc5\xb3 skleista dezinformacija.'